THL:n tilastot: Hoitoon pääsy parani Ekhvalla vuonna 2025

Terveyden ja hyvinvoinnin laitos (THL) julkaisi 3.6.2026 tilastot sekä perusterveydenhuollon että erikoissairaanhoidon hoitoon pääsystä vuonna 2025. Raportointi sisältää tiedot myös Etelä-Karjalan hyvinvointialueen (Ekhvan) hoitoon pääsyn toteutumisesta.

THL:n tuoreiden tilastojen mukaan erikoissairaanhoidon jonot lyhenivät koko maassa, mutta perusterveydenhuollossa hoitoon pääsyyn liittyy edelleen haasteita.

Vuonna 2025 yli puoli vuotta erikoissairaanhoitoa odottaneiden osuus laski valtakunnallisesti tammikuun 14,7 prosentista vuoden lopussa 12,7 prosenttiin, ja odottajien määrä väheni lähes 8 000 henkilöllä.

Etelä-Karjalassa erikoissairaanhoitoa odotti vuoden 2025 tammikuussa 2 755 henkilöä ja joulukuussa 2 838 henkilöä. Vaikka hoitoa odottavien kokonaismäärä pysyi vuoden aikana lähes samalla tasolla, pitkäaikaisesti hoitoa odottaneiden määrä väheni selvästi.

Ekhvan perusterveydenhuollossa hoitoon pääsy on parantunut

Enimmäisajat perusterveydenhuollon hoitoon pääsyyn liittyville ensimmäisille hoitotapahtumille on alle 23-vuotiaille 14 vuorokautta ja 23 vuotta täyttäneille 3 kuukautta. Avopalveluiden johtaja Minna Häyhä kertoo, että Ekhvalla tämä toteutuu erinomaisesti.

– Oma tavoitteemme yli 23-vuotiaille on lakisääteistä määräaikaa tiukempi, ja olemme onnistuneet siinä hyvin. Peräti 94 prosenttia potilaista pääsee ensimmäiseen hoitotapahtumaan jo 14 vuorokauden kuluessa, kertoo Häyhä.

– Alle 23-vuotiaiden hoitotakuu on 14 vuorokautta, siinä meillä on vielä hiukan töitä ja tavoite on syksyllä saada tämäkin kuntoon. Tällä hetkellä 98 prosenttia nuorista pääsee hoitoon hoitotakuun edellyttämässä ajassa, vahvistaa Häyhä.

Häyhä kertoo, että alkuvuonna tehdyn tiimimalliuudistuksen tavoitteena on parantaa hoidon jatkuvuuden myötä myös hoitoon pääsyä erityisesti pitkäaikaissairauksia sairastavien ja yli 65-vuotiaiden osalta.
– Kehittämistyö jatkuu ja jatkossa tavoitteena on saada kaikille eteläkarjalaisille oma tiimi ja myös omalääkäri. Tämä vaatii vielä lääkärityöpanosta lisää ja toimintatapojen muokkaamista, jatkaa Häyhä.

Ekhvan perusterveydenhuollon ammattilaiset hyvinvointiasemilla tarjoavat palvelua asukkaiden palvelutarpeen mukaisesti kolmessa eri tiimissä: hoidon jatkuvuus -tiimeissä, hoitotiimeissä tai kiiretiimeissä. Tämä jaottelu tukee hoidon jatkuvuutta ja palveluiden saatavuutta sekä auttaa kohdentamaan henkilöstöresursseja tarkoituksenmukaisesti.

Erikoissairaanhoidossa myönteistä kehitystä – Etelä-Karjalassa kaihi- ja tekonivelleikkaukset pystyttiin hoitamaan alle hoitotakuun

Jos hoidon tarpeen arviointi edellyttää erikoislääkärin arviota tai erityisiä tutkimuksia, ne on terveydenhuoltolain (1326/2010) mukaan tehtävä kolmen kuukauden kuluessa lähetteen saapumisesta sairaalaan ja operatiivinen hoito 6 kuukauden kuluessa leikkauspäätöksestä.

Vuoden 2025 aikana erikoissairaanhoidon hoitoon pääsyn kehitys on ollut selvästi myönteinen. Etelä-Karjalassa yli 180 vuorokautta odottaneiden osuus laski 6,9 prosentista (tammikuu 2025) 2,6 prosenttiin (joulukuu 2025).

Lasten ja nuorten mielenterveyspalveluiden hoitoon pääsyn enimmäisajat on määritelty terveydenhuoltolain 53§:n mukaan. Tarpeelliseksi todettu hoito on järjestettävä alle 23-vuotiaille hoidon edellyttämä kiireellisyys huomioiden kolmen kuukauden kuluessa siitä, kun hoidon tarve on todettu. Ekhvalla alle 23-vuotiaiden lasten- ja nuorten mielenterveyspalveluita yli 90 päivää odottaneiden määrät vuonna 2025 vaihtelivat kuukausittain ollen tammikuussa 17 ja joulukuussa nolla (0).

Kaikki kaihileikkaukseen odottajat pystyttiin Ekhvalla hoitamaan alle puolessa vuodessa.

Etelä-Karjalan keskussairaalan johtaja Jarno Gauffin Etelä-Karjalan hyvinvointialueelta on ylpeä Etelä-Karjalan keskussairaalan ammattitaitoisesta toiminnasta ja tekonivelleikkausten hoitoketjujen kehittämisestä. THL:n tilaston mukaan Etelä-Karjala on Keski-Pohjanmaan lisäksi ainoa hyvinvointialue, joka on hoitanut polven tai lonkan tekonivelleikkausta odottaneet potilaat alle puolessa vuodessa.

Lisätietoja medialle:

Minna Häyhä, avopalveluiden johtaja, puh. 040 556 2530, minna.hayha@ekhva.fi

Jarno Gauffin, sairaalan johtaja, puh. 040 152 9591, jarno.gauffin@ekhva.fi

Linkit:

THL:n tiedote: Potilaat joutuvat odottamaan hoitoon pääsyä perusterveydenhuoltoon entistä pidempään – jonot erikoissairaanhoitoon ovat lyhentyneet - THL

THL: Hoitoon pääsy perusterveydenhuollossa 2025

THL: Hoitoon pääsy erikoissairaanhoidossa 2025