65 vuotta täyttäneiden valinnanvapauskokeilu laajenee 1.7.2026 uusilla tutkimuksilla

Valtakunnallinen 65 vuotta täyttäneiden yleislääkärivastaanoton valinnanvapauskokeilu laajenee 1.7.2026. Kokeiluun kuuluu jatkossa aiempaa enemmän tutkimuksia. Valinnanvapauskokeiluun kuuluvat palvelut tarjotaan yksityisten palveluntuottajien kautta.

65 vuotta täyttäneet ovat voineet 1.9.2025 alkaen valita, käyttävätkö he julkisia vai yksityisiä yleislääkäripalveluita julkisen palvelun asiakasmaksun hinnalla. Kela toteuttaa kokeilun 1.9.2025–31.12.2027 yhteistyössä yksityisen terveydenhuollon kanssa. Kokeilun tavoitteena on parantaa palveluiden saatavuutta, nopeuttaa hoitoon pääsyä ja lisätä asiakkaiden mahdollisuuksia valita itselleen sopiva asiointipaikka.

1.7.2026 kokeiluun sisältyvien tutkimusten määrä kasvaa, ja laajennuksen jälkeen valinnanvapauskokeiluun kuuluu 42 tutkimusta, joiden avulla on mahdollista selvittää esimerkiksi asiakkaan ravitsemustilaa, sydämen toimintaa ja suolistoterveyttä. Kokeiluun lisättävät tutkimukset löytyvät Kelan tiedotteesta.

Kokeilu kattaa koko Suomen. Asiakkaat voivat hakeutua kokeiluun kuuluville vastaanotoille ja tutkimuksiin valitsemaansa toimipaikkaan kokeilun ehtojen mukaisesti. Kokeilussa mukana olevat yleislääkärit tai palveluntuottajat voi tarkistaa Kelan verkkosivuilta: Valinnanvapauskokeilu 65 vuotta täyttäneille | Henkilöasiakkaat | Kela

– Toivomme valinnanvapauskokeilun laajennetun tutkimusvalikoiman vähentävän päällekkäistä työtä julkisella sektorilla, kertoo Etelä-Karjalan hyvinvointialueen ylilääkäri Sami Raasakka.

Lisätietoja:

Sami Raasakka, ylilääkäri, puh. 040 651 1594, sami.raasakka@ekhva.fi

Lue lisää medialle:

Kelan tiedote 23.4.2026: Valinnanvapauskokeilun palvelu laajenee – uusia tutkimuksia mukaan 1.7.2026 | Ajankohtaista | Kela

Kelan tiedote 23.6.2026: Oletko 65-vuotias tai sitä vanhempi? Tarkista, mitä uusia tutkimuksia voit saada osana valinnanvapauskokeilua | Ajankohtaista | Kela

Ekhvan tiedote 1.9.2025: 65 vuotta täyttäneiden yleislääkärivastaanoton valinnanvapauskokeilu alkaa 1.9.2025 - Etelä-Karjalan hyvinvointialue